**Mulk surasi** (arabcha: , nomining maʼnosi — *Boylik*) — Qurʼonning 67-surasi. Makkiy suralardan biri, 30 oyatdan iborat. Bu sura Qurʼonning 562–564-sahifasida va 29-juzida joylashgan. 77-boʻlib nozil boʻlgan. Mulk — podshohlik, hukmronlik. Oʻzbek tilida mulk soʻzi bu maʼnoda kam ishlatiladi. Koʻproq u boylik, ashyo,
xususiy yoki davlat mulki kabi mazmunlarda ishlatiladi.
Surada Yeru osmon va boshqa mavjudotlarni yaratishdagi Allohning hikmat va qudratlari, bu dunyodan
imonsiz oʻtganlarning oxiratdagi nadomatlari, rizq-roʻziy talab qilish, tabiiy ofatlar xavfi, hidoyat va zalolat kabi
mavzular aks ettirilgan. Hadisi sharifda: "Qurʼoni karimda 30 oyatli bir sura borki, u uni oʻqiganni shafoat
qiluvchidir, hatto qiyomat kuni doʻzaxdan xalos etib jannatga kirishga sabab boʻlur. U „Taborak" surasidir" deb
bashorat berilgan (Imom Termiziy rivoyati).

Tarjimasi
---------

*Mehribon va rahmli Alloh nomi bilan (boshlayman)*.

1. (Mutlaq) hukmronlik „qoʻli"da boʻlgan zot — Alloh barakotli (buyuk)dir va U har narsaga qodirdir.

2. (U) sizlarning qaysilaringiz chiroyliroq (savobliroq) amal qiluvchi ekaningizni sinash uchun oʻlim va
hayotni yaratgan zotdir. U qudratli va magʻfiratlidir

3. (U) yetti osmonni qatma-qat qilib yaratgan zotdirki, siz Rahmonning yaratishida biror tafovut
(nuqson)ni koʻrmaysiz. Bas, koʻzingizni yana (samoga) qaytaringchi, (unda) biror yoriqni
koʻrarmikansiz?

4. Soʻngra koʻzingizni qayta-qayta (samoga) qarating, koʻzingiz sizga xor va toliqqan holda qaytur.

5. Haqiqatan, Biz quyi osmonni chiroqlar (yulduzlar) bilan bezadik va ularni shaytonlarga otiladigan
toshlar qilib qoʻydik. Yana ular (shaytonlar) uchun (oxiratda) doʻzax azobini ham tayyorlab
qoʻygandirmiz.

6. Parvardigorlariga kofir boʻlgan kimsalar uchun jahannam azobi bordir. Naqadar yomon oqibat bu!

7. Qachonki, ular (jahannamga) tashlanganlarida, qaynab turgan (jahannamning) oʻkirik (faryodi)ni
eshiturlar.

8. U gʻazabdan parchalanib ketgudek boʻlur. Har gal unga bir toʻda (kofir) tashlanganida, uning
qoʻriqchilari ulardan: „Sizlarga (dunyoda biror) ogohlantiruvchi (paygʻambar) kelmaganmidi?" — deb
soʻraydilar.

9. (Ular) derlar: "Ha, haqiqatan, bizlarga ogohlantiruvchi kelgan edi, (lekin bizlar uni) yolgʻonchiga
chiqarganmiz va: „Alloh (hech kimga) hech narsa nozil qilgan emas, sizlar faqat katta zalolat
(gumrohlik)dadirsizlar", — deganmiz.

10. Ular (kofirlar) yana: „Agar bizlar (paygʻambar soʻzlarini) tinglab, aql yurgizuvchi boʻlganimizda,
doʻzax ahlidan boʻlmas edik",- derlar.

11. Bas, ular oʻz gunohlarini (shu tarzda) eʼtirof etadilar. Endi, doʻzax ahliga halokat boʻlgay!

12. Parvardigorlaridan gʻoyibona qoʻrqadigan zotlar uchun magʻfirat va katta mukofot bordir.

13.(Ey, insonlar,) sizlar soʻzlaringizni yashiringlar yoki oshkora qilinglar, (baribir,) U dillardagi sirlarni ham biluvchidir.

14. (Axir) yaratgan zot (Oʻzi yaratgan narsalarini) bilmaydimi?! U lutfli va xabardor zotdir.

15. U (Alloh) sizlarga yerni xoksor (boʻysunuvchi) qilib qoʻygan zotdir. Bas, u (Yer)ning har tomonida
(sayohat, tijorat yoki dehqonchilik qilib) yuraveringlar va (Allohning bergan) rizqidan yenglar. Tirilib
chiqish Uning huzurigadir.

16. (Ey, Makka kofirlari,) yo sizlar osmondagi zot sizlarni yerga yuttirib yuborishidan, bas, birdaniga
(yer) larzaga kelishidan (sizlarni halok qilishidan) xotirjammisizlar (qoʻrqmaysizlarmi)?!

17. Yoki sizlar „osmondagi" zot ustingizga tosh yogʻdirishidan xotirjammisizlar?! Hali (azob kelganda),
Mening ogohlantirishim qanday ekanligini bilib olajaksizlar!

18. Darvoqe, ulardan avvalgi kimsalar ham (oʻz paygʻambarlarini) yolgʻonchiga chiqargandilar. Bas,
Mening inkorim (azobim) qanday boʻldi?!

19. Ular ustilarida (qanotlarini) yoyuvchi va yiqqan holda (uchib yurgan) qushlarni koʻrmadilarmi?! U
(qush)larni yolgʻiz Rahmongina (samoda) tutib turar. Albatta, U barcha narsani koʻrib turuvchidir.

20. (Ey, mushriklar,) Rahmondan oʻzga sizlarga yordam beradigan qoʻshiningiz kim ekan oʻzi?! Kofirlar
faqat magʻrurlikdadirlar.

21. Yoki (Rahmon) Oʻz rizqini toʻxtatib qoʻysa, sizlarga rizq beradigan oʻsha zot kim oʻzi?! Yoʻq, ular
(kofirlar) qaysarlikda va (haqdan) yiroqlashishda davom etdilar.

22. Axir, yuz tuban (yerga qarab) yuradigan kimsa Haq yoʻlni topuvchiroqmi yoki tik holda toʻgʻri
yoʻlda yuradigan kishimi?!

23. (Ey, Muhammad, u (kofirlarga) ayting: „U (Alloh) sizlarni paydo qilgan va sizlar uchun quloq,
koʻzlar va dillarni (ato) qilgan zotdir. (Sizlar esa) kamdan-kam shukr qilursizlar".

24. Ayting: „U sizlarni Yer (yuzi)da yaratib qoʻygan zotdir. Sizlar (Qiyomatda) Uning huzuriga
toʻplanursizlar".

25. Ular: „Agar rostgoʻy boʻlsangizlar, (aytinglarchi) ushbu vaʼda (Qiyomat kuni) qachon boʻladi?" -
derlar.

26. (Ey, Muhammad, ularga) ayting: "(Qiyomat haqidagi) bilim, albatta, Allohning huzuridadir. Men
faqat aniq ogohlantiruvchidirman.

27. Bas, qachonki, ular (Qiyomatda azobni) yaqin holda koʻrishgach, u kofirlarning yuzlari shuvit boʻlur
va (ularga): „Mana shu sizlar soʻragan narsadir", — deyilur.

28. (Kofirlarga) ayting: "Xabar beringiz-chi, agar Alloh meni va men bilan birga boʻlgan kishilarni
halok qilsa yoki (halok qilmay) bizlarga shafqat qilsa (Oʻzining ixtiyoridadir). Ammo, kofirlarni
(sizlarni) alamli azobdan kim himoya qilur?!

29. Ayting: „U Rahmon (mehribon)dir. Bizlar Unga imon keltirdik va Ungagina tavakkul qildik. Hali
sizlar kim aniq zalolatda ekanini bilib olajaksizlar".

30. Ayting: „Xabar beringiz-chi, agar suvingiz (yer qariga) singib ketsa, bas, kim sizlarga oqin suvni keltira olur?!"

Manbalar
--------

1. ↑  Qurʼoni Karim tarjimasi va sharhi. Abdulaziz Mansur
2. ↑  Qurʼoni Karim maʼnolari tarjimasi. Alouddin Mansur
3. ↑  Qurʼonda koʻrsatilgan tasnif.
4. ↑  604 sahifali Qurʼonda.
5. ↑  Yuqoridagi sura sarlavhasining tasviridan olingan.
6. ↑  Qurʼondan koʻrilgan.
7. ↑  Yuqoridagi sura sarlavhasining tasviridan olingan.
8. ↑  Qurʼoni Karim tarjimasi va sharhi. Abdulaziz Mansur
9. ↑  Qurʼoni Karim maʼnolari tarjimasi. Alouddin Mansur
10. ↑  604 sahifali Qurʼonda.
11. ↑  *ziyouz.comda* (PDF), 2016-02-05da asl nusxadan (PDF) arxivlandi, qaraldi: 2016-02-05

|  |  |  |
| --- | --- | --- |
| Keyingisi: **Qalam surasi** |  67-sura — **arabcha matni** | Oldingisi: **Tahrim surasi** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

|  
Qurʼon suralari roʻyxati |
| --- |
|  |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  1. Fotiha
 2. Baqara
 3. Oli Imron
 4. Niso
 5. Moida
 6. Anʼom
 7. Aʼrof
 8. Anfol
 9. Tavba
 10. Yunus
 11. Hud |  12. Yusuf
 13. Raʼd
 14. Ibrohim
 15. Hijr
 16. Nahl
 17. Isro
 18. Kahf
 19. Maryam
 20. Toha
 21. Anbiyo
 22. Haj |  23. Moʻminun
 24. Nur
 25. Furqon
 26. Shuaro
 27. Naml
 28. Qasos
 29. Ankabut
 30. Rum
 31. Luqmon
 32. Sajda
 33. Ahzob
 34. Saba |  35. Fotir
 36. Yosin
 37. Saffot
 38. Sod
 39. Zumar
 40. Gʻofir
 41. Fussilat
 42. Shoʻro
 43. Zuxruf
 44. Duxon
 45. Josiya |  46. Ahqof
 47. Muhammad
 48. Fath
 49. Hujurot
 50. Qof
 51. Zoriyot
 52. Tur
 53. Najm
 54. Qamar
 55. Rahmon
 56. Voqea
 57. Hadid |  58. Mujodala
 59. Hashr
 60. Mumtahina
 61. Saf
 62. Jumʼa
 63. Munofiqun
 64. Tagʻobun
 65. Taloq
 66. Tahrim
 67. Mulk
 68. Qalam |  69. Haaqqah
 70. Maorij
 71. Nuh
 72. Jin
 73. Muzzammil
 74. Muddassir
 75. Qiyomat
 76. Inson
 77. Mursalot
 78. Naba
 79. Naziat
 80. Abasa |  81. Takvir
 82. Infitor
 83. Mutaffifin
 84. Inshiqoq
 85. Buruj
 86. Toriq
 87. Aʼlo
 88. Gʻoshiya
 89. Fajr
 90. Balad
 91. Shams |  92. Layl
 93. Zuho
 94. Sharh
 95. Tiyn
 96. Alaq
 97. Qadr
 98. Bayyina
 99. Zalzala
 100. Adiyat
 101. Qoria
 102. Takasur
 103. Asr |  104. Humaza
 105. Fil
 106. Quraysh
 107. Moun
 108. Kavsar
 109. Kofirun
 110. Nasr
 111. Masad
 112. Ixlos
 113. Falaq
 114. Nos
  |

 |

 |

  


|  |  |
| --- | --- |
| Qurʼon sahifasi. Qamar surasining sarlavhasi va yuqorisida sajda oyatining belgisi. | *Qurʼon suralaridan biri — ***Mulk surasi*** haqidagi ushbu maqola chaladir. Siz uni boyitib, Vikipediyaga yordam berishingiz mumkin.** k
* m
* t
 |